 U inauguracijskoj paradi i neki četveronošci
Možda i neki od onih koji budu pratili paradu dobiju vlastitog najboljeg prijatelja
U ponedjeljak, nakon što predsjednik Obama položi zakletvu, tisuće ljudi stat će uz dva i pol kilometra dugu rutu kroz središte Washingtona kako bi pratili inauguracijsku paradu. Uz orkestre i plesne skupine u paradi će sudjelovati i neki četveronošci. Deborah Block nam predstavlja rehabilitacijske pse iz neprofitne organizacije Canine Companions for Independence... Caroline Elgin iz malog mjesta The Plains, u Virginiji, dobila je svojeg pratioca, psa Sajena, kad joj je bilo gotovo deset godina. Caroline ima cerebralnu paralizu i teškoće pri kretanju i poteškoće u govoru, ali bolest nije djelovala na njezinu inteligenciju. Sada 19 godina stara, Caroline kaže da je Sajen čini sretnom. “On je moj najbolji prijatelj.” Sajen prepoznaje više od 60 zapovjedi i pomaže Caroline tako što podiže predmete s poda, skida njene sokne, zatvara vrata...Majka Caroline, Carina, kaže da je Sajen njezinoj kćeri ulio pouzdanja. “Bila je vrlo sramežljiva, ali otkako ima Sajena, Caroline se otvorila, njezina se ličnost promijenila. Ponosna je kad on sjedi uz nju i lakše joj je na javnim mjestima i u javnim situacijama, mislim da je on potpuno promijenio njezin život.” Ljudi joj lakše prilaze, priznaje Caroline, kad je Sajen kraj nje. Za komuniciranje, Caroline koristi mali I-Pad, koji tekst prenosi u govor. U obližnjem gradiću Middleburg, u Virginiji, 11-godišnji Bobby Slater podučava psa po imenu Shiloh osnovnim zapovjedima, u nadi da će ga osposobiti za rehabilitacijskog psa koji će pomagati ljudima poput Caroline. Radi se o psima posebne pasmine. Kad su stari dva mjeseca, neprofitna organizacija Canine Companions for Independence, koja pruža besplatne usluge ljudima s invaliditetom i pse trenira kao pomagače osobama s različitim dijagnozama i oštećenjima, šalje ih da žive s dobrovoljnim trenerima pasa poput Bobbyja Slatera. Bobby psa vodi sa sobom u školu, kako bi ga naučio vještini druženja. “Kad joj kažem da sjedne, ona se napola spusti i čeka da je nečim počastim, ali ja joj kažem da se mora spustiti do kraja i onda sjeda.” Sucie Jones, koja ide u isti razred s Bobbyjem, pomaže mu sa psom. “Mislim da je dobro imati psa u učionici, svi vodimo Shiloh van, smjenjujemo se, i govorimo joj riječi, učimo je što treba raditi.” Kad su psi godinu i pol stari, prelaze od volontera u napredni program obuke u regionalnim centrima organizacije Canine Companions for Independence. Oko 40 posto njih uspješno prolazi obuku i postaju rehabilitacijski psi. Ostale obično usvajaju njihovi odgajivači . Bobbyjeva starija sestra, Meg Ann, također je trener pasa. “Teško je kad znate da ćete ih morati predati nekom drugom, ali također divan osjećaj kad znate da će on promijeniti nečiji život, učiniti ga mnogo lakšim i boljim.” Meg Ann, njezin brat Bobby i Shiloh sudjelovat će u inauguracijskoj paradi. “To je nešto što se događa jednom u životu.” S njima će biti i Caroline Elgin i njezin pas Sajen i još 135 drugih osoba i 50 pasa. “Jako sam uzbuđena,” priznaje Caroline. Caroline se nada da će tisuće ljudi koji budu pratili paradu shvatiti važnost rada oprganizacije Canine Companions for Independence i da će neki od njih možda moći dobiti vlastitog najboljeg prijatelja.